Javaslat A TANÁCS HATÁROZATA az egyrészről az Európai Közösségek és tagállamaik, másrészről a Tunéziai Köztársaság közötti társulás létrehozásáról szóló euromediterrán megállapodáshoz csatolt, a Tunéziai Köztársaság uniós programokban való részvételét szabályozó általános elvekre vonatkozó, az Európai Unió és a Tunéziai Köztársaság közötti keretmegállapodásról szóló jegyzőkönyv megkötéséről /* COM/2014/0203 final - 2014/0118 (NLE) */





INDOKOLÁS Az Európai Unió szomszédságában végbemenő reformok, modernizáció és átmenet elősegítését szolgáló intézkedések közé tartozik, hogy az ENP-partnerországok az európai szomszédságpolitika (ENP) keretében fokozatosan részt vehetnek bizonyos uniós programokban és ügynökségek munkájában. Ezt a szakpolitikai szempontot a Bizottság „Az európai szomszédságpolitikához tartozó partnerországok közösségi ügynökségekben és közösségi programokban való részvételét elősegítő általános megközelítésről” szóló 2006. decemberi közleményében[1] részletesebben körvonalazta. A Tanács 2007. március 5-i következtetéseiben[2] jóváhagyta ezt a megközelítést. A közlemény és a következtetések alapján a Tanács 2007. június 18-án irányelveket bocsátott ki a Bizottság számára azon tárgyalásokhoz, amelyek az Algériával, Azerbajdzsánnal, Egyiptommal, Grúziával, Izraellel, Jordániával, Libanonnal, Marokkóval, Moldovával, Örményországgal, a Palesztin Hatósággal, Tunéziával és Ukrajnával megkötendő, a közösségi programokban való részvételüket szabályozó általános elvekre vonatkozó keretmegállapodásokra irányulnak[3]. Az Európai Tanács 2007. júniusi ülésén[4] megerősítették az ENP kiemelkedő fontosságát, és jóváhagyták az elért eredményekről szóló elnökségi jelentést[5], amelyet a 2007. június 18–19-i Általános Ügyek és Külkapcsolatok Tanácsának (GAERC) nyújtottak be a hozzá kapcsolódó tanácsi következtetésekkel együtt[6]. A jelentés emlékeztetett a kapcsolódó kiegészítő jegyzőkönyvek tárgyalására irányuló tanácsi irányelvekre. A Bizottság és az Unió külügyi és biztonságpolitikai főképviselőjének „Az átalakuló szomszédság új megközelítése” című, a 2011. június 20-i tanácsi következtetések által jóváhagyott közös közleménye[7] hangsúlyozta továbbá az Unió arra irányuló szándékát, hogy elősegítse a partnerországok részvételét az uniós programokban. Ez idáig Örményországgal, Grúziával, Izraellel, Jordániával, Moldovával, Marokkóval és Ukrajnával írtak alá jegyzőkönyvet. 2013 decemberében Tunézia érdeklődését fejezte ki az európai szomszédságpolitika partnerországai előtt nyitva álló programok széles körében való részvétel iránt. A Tunéziával tárgyalt jegyzőkönyv szövege mellékelten található. A Bizottság javaslatot nyújt be a jegyzőkönyv megkötéséről szóló tanácsi határozatra. E jegyzőkönyv a Tunézia uniós programokban való részvételét szabályozó általános elvekre vonatkozó keretmegállapodást tartalmazza. A jegyzőkönyv standard kikötéseket tartalmaz, amelyek az európai szomszédságpolitika minden olyan partnerországa esetében alkalmazandók, amelyekkel ilyen jellegű jegyzőkönyvet kötnek meg. Az Európai Unió működéséről szóló szerződés 218. cikke (6) bekezdésének a) pontja szerint e jegyzőkönyv megkötéséhez az Európai Parlament egyetértését kell kérni. A Bizottság ezzel párhuzamosan a jegyzőkönyv aláírásáról és ideiglenes alkalmazásáról szóló tanácsi határozatra irányuló javaslatot terjeszt elő. A Tanács felkérést kap az alábbi határozatjavaslat elfogadására. 2014/0118 (NLE) Javaslat A TANÁCS HATÁROZATA az egyrészről az Európai Közösségek és tagállamaik, másrészről a Tunéziai Köztársaság közötti társulás létrehozásáról szóló euromediterrán megállapodáshoz csatolt, a Tunéziai Köztársaság uniós programokban való részvételét szabályozó általános elvekre vonatkozó, az Európai Unió és a Tunéziai Köztársaság közötti keretmegállapodásról szóló jegyzőkönyv megkötéséről AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 212. cikkére, összefüggésben 218. cikke (6) bekezdésének (a) pontjával, tekintettel az Európai Bizottság javaslatára, tekintettel az Európai Parlament egyetértésére[8], mivel: (1) Az egyrészről az Európai Közösségek és tagállamaik, másrészről a Tunéziai Köztársaság közötti társulás létrehozásáról szóló euromediterrán megállapodáshoz csatolt, a Tunéziai Köztársaság uniós programokban való részvételét szabályozó általános elvekre vonatkozó, az Európai Unió és a Tunéziai Köztársaság közötti keretmegállapodásról szóló jegyzőkönyv (a továbbiakban: a jegyzőkönyv) az Unió nevében […]-án/-én aláírásra került. (2) A jegyzőkönyv célja, hogy meghatározza mindazokat a pénzügyi és technikai szabályokat, amelyek lehetővé teszik, hogy Tunézia részt vegyen bizonyos uniós programokban. A jegyzőkönyv által létrehozott horizontális keret a gazdasági, pénzügyi és technikai együttműködésre vonatkozó olyan intézkedés, amely lehetővé teszi az Unió által a különböző uniós programok keretében biztosított – különösen pénzügyi – támogatáshoz való hozzájutást. Ez a keret csak azokra az uniós programokra vonatkozik, amelyek tekintetében az azokat létrehozó jogalkotási aktusok rendelkeznek Tunézia részvételének lehetőségéről. Ezért a jegyzőkönyv megkötése nem jár a programok által érintett különböző ágazati szakpolitikákra vonatkozó hatáskörök gyakorlásával; e hatásköröket az ilyen programok létrehozásakor gyakorolják. (3) A jegyzőkönyvet jóvá kell hagyni, ELFOGADTA EZT A HATÁROZATOT: 1. cikk Az egyrészről az Európai Közösségek és tagállamaik, másrészről a Tunéziai Köztársaság közötti társulás létrehozásáról szóló euromediterrán megállapodáshoz csatolt, a Tunéziai Köztársaság uniós programokban való részvételét szabályozó általános elvekre vonatkozó, az Európai Unió és a Tunéziai Köztársaság közötti keretmegállapodásról szóló jegyzőkönyvet (a továbbiakban: a jegyzőkönyv) a Tanács az Unió nevében jóváhagyja[9]. 2. cikk A Tanács elnöke kijelöli a jegyzőkönyv 10. cikkében előírt értesítésnek az Európai Unió és tagállamai nevében történő megtételére jogosult személyt annak kifejezésére, hogy az Európai Unió és tagállamai ezt a jegyzőkönyvet magukra nézve kötelezőnek ismerik el. A jegyzőkönyv hatálybalépésének napját a Tanács Főtitkársága fogja közzétenni az Európai Unió Hivatalos Lapjában. 3. cikk A Bizottság felhatalmazást kap arra, hogy az Unió nevében meghatározza a Tunéziának az adott programban való részvételére alkalmazandó szabályokat és feltételeket, különösen a folyósítandó pénzügyi hozzájárulást. A Bizottság tájékoztatni fogja a Tanács illetékes munkacsoportját. 4. cikk Ez a határozat az elfogadásának napján lép hatályba. Kelt Brüsszelben, -án/-én. a Tanács részéről az elnök [1] COM(2006) 724 végleges, 2006. december 4. [2] Az Általános Ügyek és Külkapcsolatok Tanácsának 2007. március 5-i következtetései. [3] A 10412/07 számú tanácsi határozat (korlátozott terjesztésű) a Bizottság […] jegyzőkönyvek tárgyalására való felhatalmazásáról. [4] Elnökségi következtetések – Brüsszel, 2007. június 21–22., 11177/07 számú dokumentum. [5] A 10874/07 számú, „Az európai szomszédságpolitika megerősítéséről” szóló, az elért eredményekre vonatkozó elnökségi jelentés. [6] Az Általános Ügyek és Külkapcsolatok Tanácsa által 2007. június 18-án elfogadott 11016/07 számú, az európai szomszédságpolitika megerősítéséről szóló következtetések. [7] COM(2011) 303 végleges, 2011. május 25. [8] HL C […] […], […] o. [9] MELLÉKLET JEGYZŐKÖNYV az egyrészről az Európai Közösségek és tagállamaik, másrészről a Tunéziai Köztársaság közötti társulás létrehozásáról szóló euromediterrán megállapodáshoz a Tunéziai Köztársaság uniós programokban való részvételét szabályozó általános elvekre vonatkozó, az Európai Unió és a Tunéziai Köztársaság közötti keretmegállapodásról az EURÓPAI UNIÓ, a továbbiakban: az Unió, egyrészről, és a TUNÉZIAI KÖZTÁRSASÁG, a továbbiakban: Tunézia, másrészről, a továbbiakban együttesen: a Felek, mivel: (1) Tunézia megkötötte az egyrészről az Európai Közösségek és tagállamaik, másrészről a Tunéziai Köztársaság közötti társulás létrehozásáról szóló euromediterrán megállapodást (a továbbiakban: a megállapodás), amely 1998. március 1-jén lépett hatályba. (2) Az Európai Tanács 2004. június 17–18-i brüsszeli ülésén üdvözölte a Bizottság javaslatát az európai szomszédságpolitikára (a továbbiakban: ENP) vonatkozóan, és jóváhagyta a 2004. június 14-i tanácsi következtetéseket. (3) A Tanács további számos alkalommal ismételten támogatta e szakpolitikát. (4) A Tanács 2007. március 5-én támogatását fejezte ki a Bizottság 2006. december 4-i COM(2006) 724 végleges közleményében körvonalazott általános és globális megközelítéssel kapcsolatban, amely elősegíti az európai szomszédságpolitika partnerországai számára az érdemeik alapján való részvételt azokban a közösségi ügynökségekben és közösségi programokban, amelyek esetében a jogalapok ezt lehetővé teszik. (5) Tunézia hangot adott azon szándékának, hogy számos uniós programban részt kíván venni. (6) Tunézia egyes programokban történő részvételének egyedi feltételeit – beleértve a pénzügyi hozzájárulást, valamint a jelentési és értékelési eljárásokat – az Unió nevében eljáró Európai Bizottság és Tunézia közötti megállapodásban kell meghatározni, MEGÁLLAPODTAK A KÖVETKEZŐ RENDELKEZÉSEKBEN: 1. cikk Tunézia részt vehet az Unió minden olyan jelenlegi és jövőbeni programjában, amely az e programokat elfogadó vonatkozó rendelkezések szerint nyitva áll Tunézia számára. 2. cikk Tunézia pénzügyileg hozzájárul az Európai Unió általános költségvetéséhez azokkal az adott programokkal összefüggésben, amelyekben részt vesz. 3. cikk Tunézia képviselői megfigyelőként és a Tunéziára vonatkozó pontokban részt vehetnek azon programok nyomon követéséért felelős irányító bizottságokban, amelyekhez Tunézia pénzügyi hozzájárulást fizet. 4. cikk A tunéziai résztvevők által benyújtott projektekre és kezdeményezésekre a lehetőségek szerint az érintett programokra vonatkozó ugyanazon feltételek, szabályok és eljárások érvényesek, mint amelyeket a tagállamok esetében alkalmaznak. 5. cikk Tunéziának az egyes programokban történő részvételére vonatkozó egyedi feltételeket – különösen a fizetendő pénzügyi hozzájárulást, valamint a jelentési és értékelési eljárásokat – az Európai Bizottság és Tunézia illetékes hatóságai közötti megállapodásban kell meghatározni az érintett programok által meghatározott kritériumok alapján. Ha Tunézia az Unió külső támogatására pályázik valamely uniós program kapcsán az Európai Szomszédsági Támogatási Eszköz létrehozásáról szóló, 2014. március 11-i 232/2014/EU európai parlamenti és tanácsi rendelet 3. cikke alapján, vagy bármely hasonló, Tunézia számára az Unió külső támogatását biztosító, a jövőben esetlegesen elfogadandó rendelet alapján, az Unió külső támogatásának Tunézia általi felhasználását szabályozó feltételeket a finanszírozási megállapodásban kell meghatározni. 6. cikk Az 5. cikk szerint megkötött egyes megállapodások az Unió általános költségvetésére alkalmazandó pénzügyi szabályokról és az 1605/2002/EK, Euratom európai parlamenti és tanácsi rendelet hatályon kívül helyezéséről szóló, 2012. október 25-i 966/2012/EU, Euratom európai parlamenti és tanácsi rendelettel összhangban előírják, hogy a pénzügyi vagy egyéb ellenőrzéseket, ideértve az adminisztratív vizsgálatokat is, az Európai Bizottság, az Európai Csalás Elleni Hivatal és a Számvevőszék által vagy ezek felügyelete alatt végzik. Az Európai Bizottság, az Európai Csalás Elleni Hivatal és a Számvevőszék számára az Unióban székhellyel rendelkező kedvezményezettek vagy ajánlattevők tekintetében fennálló hatásköreikkel azonos hatáskörök megadására felhatalmazó részletes rendelkezéseket kell hozni a pénzügyi ellenőrzésről, igazgatási intézkedésekről, szankciókról és visszafizettetésről. 7. cikk Ez a keretmegállapodásra vonatkozó jegyzőkönyv arra az időszakra alkalmazandó, amely alatt az euromediterrán megállapodás hatályban van. E jegyzőkönyvet a Felek saját eljárásaiknak megfelelően írják alá és hagyják jóvá. E jegyzőkönyvet bármelyik Fél felmondhatja a másik Szerződő Félhez intézett írásbeli értesítés útján. A jegyzőkönyv az ilyen értesítés napját követő hat hónap elteltével hatályát veszti. A jegyzőkönyv bármely Fél általi felmondását követő megszűnése semmilyen hatással nem jár az adott esetben az 5. és a 6. cikkben meghatározott rendelkezések értelmében lefolytatandó ellenőrzésekre. 8. cikk E jegyzőkönyv hatálybalépését követően legfeljebb három évvel és azt követően minden harmadik évben Tunézia uniós programokban való tényleges részvétele alapján mindkét Fél felülvizsgálhatja a jegyzőkönyv végrehajtását. 9. cikk Ezt a jegyzőkönyvet egyrészről azokon a területeken kell alkalmazni, amelyeken az Európai Unióról szóló szerződés és az Európai Unió működéséről szóló szerződés alkalmazandó, az említett Szerződésekben meghatározott feltételekkel, másrészről Tunézia területén. 10. cikk A Felek megállapodnak abban, hogy hatálybalépéséig e jegyzőkönyvet aláírásának napjától ideiglenesen alkalmazzák, feltételezve az e célból szükséges eljárások befejeződését. E jegyzőkönyv az azt a napot követő hónap első napján lép hatályba, amikor a Felek diplomáciai csatornákon keresztül kölcsönösen értesítik egymást a hatálybalépéshez szükséges eljárásaik befejeződéséről. 11. cikk E jegyzőkönyv az egyrészről az Európai Közösségek és tagállamaik, másrészről a Tunéziai Köztársaság közötti társulást létrehozó euromediterrán megállapodás szerves részét képezi. 12. cikk E jegyzőkönyv két-két eredeti példányban készült angol, arab, bolgár, cseh, észt, dán, finn, francia, görög, holland, horvát, lengyel, lett, litván, magyar, máltai, német, olasz, portugál, román, spanyol, svéd, szlovák, valamint szlovén nyelven, amely szövegek mindegyike egyaránt hiteles. Kelt Brüsszelben, az Európai Unió részéről a Tunéziai Köztársaság részéről